Baie haal hul huis van die mark weens swak pryse | Netwerk24
Baie haal hul huis van die mark weens swak pryse
Deur Hanlie Stadler 10 September 2019 14:46
Die vraag na huise neem toe en die aanbod daal, maar dit beteken geensins dat huispryse aan die styg is nie.
Gegewe dat inflasie in die omgewing van bo 4% is, beteken dit op ’n reële grondslag daal huispryse. Foto: iStock
Die laer aanbod van huise spruit juis deels daaruit dat baie verkopers hul huis van die mark af haal omdat hulle nie hul prys kry nie, sê Siphamandla Mkhwanazi, FNB-ekonoom.
FNB het pas sy huisprysindeks vir Augustus uitgereik. Daarvolgens het huispryse met 3,6% gestyg teenoor ’n jaar gelede. Dit het in Julie ook met 3,6% gestyg.
Gegewe dat inflasie in die omgewing van bo 4% is, beteken dit op ’n reële grondslag daal huispryse. Dit is ’n tendens wat al sedert Februarie 2016 ononderbroke voortsleep. Die inflasiekoers vir Augustus is nog nie uitgereik nie, maar inflasie was in Julie op die laagste vlak sedert Januarie, op 4%.
Redes vir die styging in die vraag na huise:
Potensiële kopers voel minder neerslagtig sedert die verkiesing.
Mense reken hulle kan winskopies raakloop in die huidige mark.
Die daling in die rentekoers in Julie.
Mededinging tussen banke beteken mense kan goeie voorwaardes vir lenings beding.
Redes vir die daling in die aanbod van huise:
Al hoe minder huise word op die mark geplaas. (Die indeks weerspieël nie nuwe ontwikkelings nie, net bestaande huise wat verkoop word.)
Al hoe meer verkopers onttrek hul eiendom weer aan die huismark.
Meer oor: Fnb | Huismark | Huispryse | Inflasie
Gautengse huismarktrap klei
Huispryse: Dit bly ’n kopersmark
Hiér skuil die koste as jy huis koop